
ΠΡΟΚΗΡΥΞΗ ΜΑΘΗΤΙΚΟΥ ΛΟΓΟΤΕΧΝΙΚΟΥ ΔΙΑΓΩΝΙΣΜΟΥ
«Limericks και Calligrammes στο Σχολείο».

ΠΛΑΙΣΙΟ – ΣΤΟΧΟΙ
Το Πρότυπο Γυμνάσιο της Ιωνιδείου Σχολής Πειραιά προκηρύσσει Πανελλήνιο Μαθητικό Λογοτεχνικό Διαγωνισμό με τίτλο: «Limericks και Calligrammes στο Σχολείο» (165/ΔΕΠΠΣ/15.10.2026 απόφαση ΔΕΠΠΣ). Ο διαγωνισμός απευθύνεται σε μαθητές/-τριες  ατομική ή ομαδική συμμετοχή ) των τριών τάξεων του Γυμνασίου. Κάθε σχολείο μπορεί να λάβει μέρος με περισσότερες της μιας συμμετοχές, εφόσον το επιθυμεί. Σκοπός της διοργάνωσης είναι η καλλιέργεια της φαντασίας, η προώθηση της λογοτεχνικής γραφής και η εξοικείωση των μαθητών/ -τριών με τα συγκεκριμένα είδη ποιημάτων.
ΠΕΡΙΕΧΟΜΕΝΟ ΔΙΑΓΩΝΙΣΜΟΥ
Προσκαλούμε τους μαθητές/ -τριες να εκφραστούν δημιουργικά και να συμμετέχουν στον διαγωνισμό με τα ακόλουθα έργα: 
Α. τρία λίμερικ
ή/και
Β. ένα εικονοποίημα ( σε ψηφιακή ή χειρόγραφη μορφή )
Το λίμερικ είναι ένα σύντομο, χιουμοριστικό ποίημα με πέντε στίχους. Συνήθως έχει ομοιοκαταληξία και παρουσιάζει μια αστεία, παράξενη ή απρόσμενη ιστορία. Χαρακτηρίζεται από παιχνιδιάρικη διάθεση, υπερβολές και συχνά παράλογες καταστάσεις. Στόχος του είναι κυρίως να διασκεδάσει τον αναγνώστη μέσα από τον ρυθμό και το χιούμορ του.
Το εικονοποίημα  είναι ένα ποίημα του οποίου οι λέξεις και οι στίχοι σχηματίζουν μια εικόνα σχετική με το θέμα του ποιήματος. Έτσι, συνδυάζει τη λογοτεχνία με την εικαστική τέχνη. Το σχήμα, η διάταξη και η μορφή των λέξεων στη σελίδα αποτελούν σημαντικό μέρος του νοήματος και της αισθητικής του ποιήματος.

ΟΡΟΙ ΣΥΜΜΕΤΟΧΗΣ − ΠΡΟΔΙΑΓΡΑΦΕΣ
1. Οι μαθητές/-τριες καλούνται με τη στήριξη των επιβλεπόντων/-ουσών εκπαιδευτικών να δημιουργήσουν λίμερικ και εικονοποιήματα. Κάθε συμμετοχή μπορεί να περιλαμβάνει τρία λίμερικ ή/και ένα εικονοποίημα.

1. Οι εργασίες μπορούν να είναι ατομικές ή ομαδικές (ομάδες έως τριών ατόμων).

1. Τα έργα πρέπει να είναι πρωτότυπα και να μην περιλαμβάνουν υλικό το οποίο υπόκειται σε έλεγχο πνευματικών δικαιωμάτων.

1. Η συμμετοχή των μαθητών -τριών στον διαγωνισμό είναι προαιρετική και δε συνεπάγεται κανένα κόστος για τους/τις συμμετέχοντες -ουσες.

1. Η προετοιμασία για τον διαγωνισμό θα πραγματοποιηθεί εκτός του ωρολογίου προγράμματος.

1. Τα διακριθέντα έργα θα δημοσιευτούν στην ιστοσελίδα του Πρότυπου Γυμνασίου της Ιωνιδείου Σχολής Πειραιά.

1. Κανένα έσοδο δε θα προκύψει για τον φορέα του διαγωνισμού και η χρήση των έργων θα γίνει μόνο για εκπαιδευτικούς σκοπούς.

1. Ο φορέας της διοργάνωσης αναλαμβάνει τη διασφάλιση των προσωπικών δεδομένων και των πνευματικών δικαιωμάτων των δημιουργών σύμφωνα με την κείμενη νομοθεσία.

1. Τα έργα πρέπει να αποσταλούν σε αρχεία pdf στην ακόλουθη διεύθυνση ηλεκτρονικού ταχυδρομείου: limerickcalligrammeion@gmail.com

1.  Το όνομα του αρχείου που θα υποβληθεί πρέπει να έχει το ονοματεπώνυμο του/της μαθητή/-τριας. π.χ. papadopoulou.anna.  Σε κανένα σημείο του κειμένου δεν πρέπει να αναγράφεται το όνομα του/της μαθητή/τριας που συμμετέχει. Τα λίμερικ που αποστέλλονται πρέπει να είναι γραμμένα με γραμματοσειρά Times New Roman, διάστιχο 1,5. Τα εικονοποιήματα πρέπει να αποστέλλονται ως φωτογραφία ή αρχείο pdf.

1. Κάθε συμμετοχή πρέπει συνοδεύεται:
α) από την αίτηση συμμετοχής συμπληρωμένη από τους /τις επιβλέποντες -ουσες εκπαιδευτικούς (σε μορφή word ). 
β) από το έντυπο γονικής συναίνεσης χειρόγραφα ή ψηφιακά υπογεγραμμένο.
γ) το/τα έργο/α των μαθητών/τριών σύμφωνα με τις οδηγίες της παραγράφου 10.

1. Η συμμετοχή στον διαγωνισμό συνεπάγεται τη ρητή και ανεπιφύλακτη αποδοχή των όρων του τόσο από τους μαθητές -τριες όσο και από τους γονείς και κηδεμόνες τους.
Τα έντυπα της Αίτησης Συμμετοχής και της Γονικής Συναίνεσης είναι διαθέσιμα στην ιστοσελίδα του σχολείου: https://www.ionidios.gr/
Όλα τα παραπάνω αποστέλλονται στην ηλεκτρονική διεύθυνση: limerickcalligrammeion@gmail.com
Καταληκτική ημερομηνία για την υποβολή των μαθητικών έργων: 23 Απριλίου 2027.

ΑΞΙΟΛΟΓΗΣΗ 
Τα έργα των μαθητών/-τριών θα αξιολογηθούν από κριτική επιτροπή. Βασικό κριτήριο ποιότητας είναι η καλλιτεχνική αξία και η συνάφεια με το θέμα του διαγωνισμού.
Θα δοθούν δέκα διακρίσεις για κάθε κατηγορία. Η τελετή απονομής θα πραγματοποιηθεί στην αίθουσα εκδηλώσεων της Ιωνιδείου Σχολής Πειραιά ή διαδικτυακά, εφόσον κριθεί προσφορότερο. Η ημερομηνία της εκδήλωσης θα ανακοινωθεί σε εύλογο χρόνο. Όλοι -ες οι συμμετέχοντες -ουσες θα λάβουν βεβαίωση συμμετοχής.

ΣΥΝΤΟΝΙΣΜΟΣ
Φασόη Κατερίνα, Φιλόλογος, Πρότυπο Γυμνάσιο Ιωνιδείου Σχολής Πειραιά

